ເດັກນ້ອຍຮຽກຮ້ອງໃຫ້ລັດຖະບານ ຊ່ວຍຫລຸດຜ່ອນ ຜົນກະທົບຕໍ່ພວກຕົນ ຈາກໄພພິບັດຕ່າງໆ
ພວກເດັກນ້ອຍ​ແມ່ນ​ຮວມຢູ່ໃນກຸ່ມພວກທີ່ໄດ້ຮັບຄວາມ ເດືອດຮ້ອນຫລາຍ​ທີ່​ສຸດ ຈາກເຫດຫາຍະນະທັງຫລາຍທີ່ເກີດຂຶ້ນ.
ພວກນັກເຄຶ່ອນໄຫວເພື່ອເດັກນ້ອຍ ທີ່ເຂົ້າຮ່ວມກອງປະຊຸມວ່າດ້ວຍການລົດຜ່ອນຄວາມສ່ຽງ ຕໍ່ໄພພິບັດໂລກ ພາກັນຮຽກຮ້ອງໃຫ້ລັດຖະບານທັງຫລາຍເຫັນພ້ອມກັບແຜນປະຕິບັດການ ເພື່ອລົດຜ່ອນຜົນກະທົບຈາກໄພ ພິບັດທໍາມະຊາດຕໍ່ຊີວິດຂອງພວກເດັກນ້ອຍນັ້ນ ພວກອົງ ການສະໜັບສະໜູນເດັກໄດ້ລວບລວມຄວາມເຫັນ ຈາກເດັກນ້ອຍຫລາຍກວ່າ 600 ຄົນໃນ 21 ປະເທດໃນຂົງເຂດອາຟຣິກາ ເອເຊຍ ແລະອະເມຣິກາລາຕິນ ມາປະກອບໃສ່ໃນການ ພັດທະນາແຜນປະຕິບັດການ ທີ່ເອີ້ນວ່າກົດບັດຂອງພວກເດັກນ້ອຍ ວ່າດ້ວຍການລົດຜ່ອນ ຄວາມສ່ຽງຕໍ່ໄພພິບັດ ຊຶ່ງຈະຖືກນໍາສະເໜີຕໍ່ພວກທີ່ເຂົ້າຮ່ວມໃນກອງປະຊຸມ ນາງ Lisa Schlein ຜູ້ສື່ຂ່າວ ວີໂອເອລາຍງານມາຈາກບ່ອນຈັດກອງປະຊຸມທີ່ນະຄອນເຈນີວາ ປະເທດ ສວີສເຊີແລນດ໌ ຊຶ່ງທອງປານມີລາຍລະອຽດ ມາສະເໜີທ່ານ ຈຸດປະສົງຂອງກົດບັດດັ່ງກ່າວ ກໍແມ່ນເພື່ອຈະສ້າງໃຫ້ມີຄວາມຕື່ນໂຕແລະຮູ້ຈັກກ່ຽວກັບ ຄວາມຈໍາເປັນ ທີ່ຈະຕ້ອງຍົກເອົາພວກເດັກນ້ອຍທັງຫລາຍ ໃຫ້ເປັນເປົ້າໝາຍຫລັກຂອງ ການລົດຜ່ອນຄວາມສ່ຽງຕໍ່ໄພພິບັດ ທັງນີ້ກໍຍ້ອນວ່າ ພວກເດັກນ້ອຍແມ່ນຮວມຢູ່ໃນກຸ່ມ ພວກທີ່ໄດ້ຮັບຄວາມເດືອດຮ້ອນຫລາຍທີ່ສຸດ ຈາກເຫດຫາຍະນະທັງຫລາຍທີ່ເກີດຂຶ້ນ ສະຖິຕິຕ່າງໆກ່ຽວກັບເລື້ອງນີ້ແມ່ນເປັນທີ່ໜ້າວິຕົກຫລາຍ ອົງການສະຫະປະຊາຊາດ ລາຍງານວ່າ ປະມານເຄິ່ງນຶ່ງຂອງຈໍານວນຄົນທັງໝົດທີ່ໄດ້ຮັບຜົນກະທົບ ຫລືເສຍຊີວິດ ຍ້ອນໄພພິບັດນັ້ນ ແມ່ນພວກເດັກນ້ອຍ ແລະປະເມີນວ່າ ພວກເດັກນ້ອຍຈໍານວນຫລາຍ ເຖິງ 175 ລ້ານຄົນ ມີໂອກາດທີ່ຈະໄດ້ຮັບຜົນຖືກກະທົບຈາກໄພພິບັດ ທີ່ມີສາເຫດມາຈາກ ດິນຟ້າອາກາດ ໃນແຕ່ລະປີ ຊຶ່ງຕົວເລກດັ່ງກ່າວນີ້ກໍຄົງຈະຖີບສູງຂື້ນ ພ້ອມໆກັບທີ່ໄພພິບັດ ທໍາມະຊາດ ມີເພີ່ມຂື້ນ ແລະຮຸນແຮງຂຶ້ນເລື້ອຍໆ ທ່ານນາງ Agnes Chang ທູດສັນວະທະໄມຕີ ສໍາລັບກອງທຶນເດັກຂອງອົງການສະຫະ ປະຊາຊາດ ກໍາລັງຢູ່ທີ່ນະຄອນຫລວງໂຕກຽວ ເວລາເກີດແຜ່ນດິນໄຫວ ແລະຄື້ນຟອງຍັກ ສຸນາມິປະທະຝັ່ງທະເລທາງພາກຕາເວັນອອກສຽງເໜືອ ຂອງຍີ່ປຸ່ນ ເມື່ອວັນທີ່ 11 ເດືອນ ມີນາທີ່ຜ່ານມານີ້ ທ່ານນາງກ່າວວ່າ ໃນເຂດສາມຕົວເມືອງທີ່ຖືກກະທົບຮ້າຍແຮງທີ່ສຸດ ຄື ເຂດເມືອງ Fuku- shima, Miyagi ແລະ Iwate ນັ້ນ ມີເດັກນ້ອຍເສຍຊີວິດ 378 ຄົນ ແລະອີກ 191 ຄົນ ຫາຍສາບສູນ ທ່ານນາງກ່າວຕື່ມວ່າ ພວກເດັກນ້ອຍສ່ວນຫລາຍລອດຊີວິດມາໄດ້ ເພາະວ່າ ເວລາທີ່ຄື້ນຟອງສຸນາມິປະທະນັ້ນ ພວກເຂົາເຈົ້າກໍາລັງຢູ່ໃນໂຮງຮຽນ ທ່ານນາງ Chang ກ່າວວ່າ: ທີ່ຈິງແລ້ວ ມີພວກເດັກນ້ອຍ ເສຍຊີວິດບໍ່ຫລາຍປານໃດໃນ ຍີ່ປຸ່ນ ກໍເນຶ່ອງມາຈາກຄວາມ ກຽມພ້ອມນັ້ນເອງ ສົມທຽບ ກັບເຫດແຜ່ນດິນໄຫວທີ່ເມືອງ ຊີສວນ ປະເທດຈີນ ເມື່ອປີ 2008 ທີ່ສົ່ງຜົນໃຫ້ເດັກນ້ອຍ ເສຍຊີວິດໄປຫລາຍກວ່າ 9,000 ຄົນ ແລະການຕາຍຂອງເດັກ ເຫລົ່ານີ້ ແມ່ນຖິ້ມໂທດໃສ່ການ ກໍ່ສ້າງໂຮງຮຽນ ທີ່ບໍ່ແຂງແຮງ ໜຽວແໜ້ນຕາມມາດຕະຖານ ຢູ່ໃນຂົງເຂດ ນາງ Tricia ນັກເຄຶ່ອນໄຫວ ສາວນ້ອຍ ຊື່ງມາຈາກປະເທດ ນຶ່ງທີ່ມັກເກີດໄພພິບັດເປັນປະຈໍາ ກໍຄືປະເທດຟິລິບປິນ ທີ່ປະເຊີນ ກັບໄພທໍາມະຊາດຕ່າງໆນາໆ ເປັນຕົ້ນວ່າ ພາຍຸໃຕ້ຝຸ່ນ ແຜ່ນດິນໄຫວ ພາຍຸແຮງ ດິນເຈຶ່ອນ ນໍ້າຖ້ວມກະທັນຫັນ ແລະໄພ ພິບັດອື່ນໆອີກ ນາງ Tricia ໄດ້ເຫັນຄວາມເສຍຫາຍ ແລະຄວາມເດືອນຮ້ອນ ທີ່ເປັນຜົນ ສືບເນື່ອງມາຈາກເຫດການຫາຍະນະທັງຫລາຍເຫລົ່ານັ້ນ ນາງ Tricia ບອກພວກຜູ້ຕາງໜ້າທີ່ເຂົ້າຮ່ວມກອງປະຊຸມໂຕະມົນບັ້ນພິເສດ ພາຍໃຕ້ຫົວຂໍ້ ພວກເດັກນ້ອຍສໍາລັບການຄືນສູ່ສະພາບເດີມ ນັ້ນວ່າ ພວກເດັກນ້ອຍສາມາດເຮັດໄດ້ຫລາຍ ເພື່ອລົດຜ່ອນຄວາມສ່ຽງຕ່າງໆແລະຊ່ວຍຊີວິດໄວ້ນັ້ນ ນາງ ຕຣິເຊຍ ກ່າວວ່າ ຈຸດສໍາຄັນຕ່າງໆຂອງກົດບັດດັ່ງກ່າວນີ້ ແມ່ນໂຮມທັງຄວາມຈໍາເປັນທີ່ຈະຕ້ອງເຮັດໃຫ້ໂຮງ ຮຽນມີຄວາມແຂງແຮງປອດໄພ ຕ້ອງພິທັກປົກປ້ອງພວກເດັກນ້ອຍ ກ່ອນຫລືໃນລະຫວ່າງ ຫລືວ່າຫລັງຈາກເກີດເຫດໄພພິບັດ ຕ້ອງສະໜອງຂໍ້ມູນທີ່ເດັກນ້ອຍຕ້ອງການໃຫ້ເຂົາເຈົ້າ ຕ້ອງສ້າງໂຄງລ່າງພື້ນຖານອັນປອດໄພ ແລະຕ້ອງເຮັດໃຫ້ເປັນທີ່ແນ່ນອນວ່າການລົດຜ່ອນ ຄວາມສ່ຽງຕໍ່ໄພພິບັດນັ້ນ ໄປຮອດໄປເຖິງພວກຄົນທີ່ອ່ອນແອທີ່ສຸດນັ້ນ